钦定古今图书集成/理学汇编/经籍典/第157卷 > 《郑六卿饯韩宣子》前人
## 钦定古今图书集成/理学汇编/经籍典/第157卷 > 《郑六卿饯韩宣子》前人

郑六卿饯宣子于郊。宣子曰：“二三君子请皆赋，起亦
以知《郑志》。”子齹赋《野有蔓草》，宣子曰：“孺子善哉！吾有
望矣。”子产赋《郑之羔裘》，宣子曰：“起不堪也。”子大叔赋
《褰裳》，宣子曰：“起在此，敢勤子至于他人乎？”子大叔拜。
宣子曰：“善哉，子之言！是不有是事，其能终乎？”子游赋
《风雨》，子旗赋《有女同车》，子柳赋《萚兮》，宣子喜曰：“郑其
庶乎！二三君子以君命贶起？赋不出郑志，皆昵燕好
也。二三君子，数世之主也，可以无惧矣。”宣子皆献马
焉，而赋《我将》。子产拜，使五卿皆拜，曰：“吾子靖乱，敢不
拜德！”